Kampen mod kapitalfonden Blackstones opkøb af lejligheder i hovedstaden nåede mandag en milepæl.

Et gammelt dokument – et såkaldt skøde – har nemlig bremset kapitalfondens forsøg på at erhverve boligområdet Den Sønderjyske By på Frederiksberg.

Beboerne i de godt 300 lejligheder fik mandag besked om, at Københavns Byret har tinglyst beboernes stævning. Det betyder, at Blackstone ikke kan overtage lejlighederne, før en retssag er afsluttet.

- Vi har simpelthen sat en kæp i mejetærskeren, siger Søren Berg, beboerformand i Den Sønderjyske By.

Læs også Blackstonehandel sættes på hold

Sætter handel på lang pause

Beboerne i Den Sønderjyske By mener, at de har førsteret til at købe lejlighederne, fordi det står på et gammelt skøde.

Alligevel blev deres lejligheder sidste år solgt af Frederiksberg Boligfond til amerikanske Blackstone.

Artiklen fortsætter efter billedet...

I forbindelse med salget dukkede et gammelt skøde op. Beboerne mener, det giver dem ret til at overtage ejendommene til en gunstig pris

Læs også Social-demokrater og Enhedslisten vil have fredet Den Sønderjyske By

HVAD ER ET SKØDE? Skødet er et dokument, der fastslår, hvem der er den retmæssige ejer af en bolig. Man offentliggør skødet ved at tinglyse det. Kilde: Gyldendals ’Den Store Danske’

Med beskeden er handlen dog blevet parkeret, indtil en retssag har afgjort, om beboerne har ret.

Og det kan tage op mod fire eller fem år, før en sådan retssag er overstået.

- Vi glæder os selvfølgelig over, at sådan nogle som Blackstone nu har fået en lille sten i skoen, som de nu skal gå og spekulere over. Vi kan da håbe, at de smider stenen ud, så vi kan få lov at blive boende her i fred og ro, siger Søren Berg.